Oudskoolhoof sterf in Klerksdorp-huisAnsie en Willie Hindley. Foto: Facebook via. Hoërskool Wesvalia Die liggaam van Willie Hindley (87), oudskoolhoof van Hoërskool Wesvalia in Klerksdorp, is Maandag in sy huis gevind, meters van waar sy verswakte vrou, Ansie, buite op die stoep gelê het. Ten spyte van gerugte dat die egpaar in hul huis aangeval is, het die polisie bevestig geen vuilspel word vermoed nie. Sers. Kelebogile Moleko, provinsiale polisiewoordvoerder van Noordwes, het Dinsdag aan Maroela Media gesê die egpaar se huiswerker het omstreeks 09:30 by die egpaar se huis in die Wilkoppies-omgewing op hulle afgekom en hulp ontbied. Hennie Botha, voorsitter van die Wilkoppies-buurtwag, was gou saam met paramedici en ander rolspelers op die toneel. “Mnr. Hindley het op die grond voor die televisie gesit met ŉ glas water op die tafeltjie voor hom,” het Botha gesê. “Mev. Hindley is buite op die stoep gevind. Sy was yskoud, swak en kon nie praat nie.” Botha het gesê daar was geen tekens van gedwonge toegang tot die huis nie en geen teken dat die huis geplunder is nie. Paramedici meen Hindley is moontlik aan natuurlike oorsake, soos ŉ hartaanval, dood. ŉ Nadoodse ondersoek sal egter gedoen word om die presiese oorsaak van sy dood te bepaal. Ansie, wat glo aan Alzheimers se siekte ly, wou vermoedelik hulp ontbied en het op die stoep gegly en geval of daar ineengestort. “Sy moes ŉ geruime tyd buite in die koue gelê het en was yskoud toe hulp opdaag het. Sy was swak en kon nie praat nie. Sy is na die hospitaal geneem vir behandeling en haar lewe is buite gevaar.” Die egpaar het geen sigbare beserings gehad nie. Moleko het gesê die polisie doen ŉ geregtelike doodsondersoek. Hoërskool Wesvalia het in ŉ huldeblyk op hul Faceboek-blad gesê: “Wesvalia leerders, ouers en oud-leerlinge, is diep geskok om te verneem van Mnr. Hindley, ons eerste skoolhoof, se afsterwe. Mnr. Hindley was ŉ steunpilaar waarop ons kon voorbou om Wesvalia as spogskool uit te dra. Mnr. Hindley se nalatenskap sal ons altyd na aan die hart lê.” Die skool het meegevoel aan Hindley se vrou en familie betuig.